Kek Lok Si

Kuil Kek Lok Si adalah kuil agama Buddha terletak di Ayer Itam, Pulau Pinang, Malaysia; ia merupakan kuil yang terbesar di Pulau Pinang serta antara yang terkenal di Asia Tenggara. Ia dibina pada tahun 1890.
Ia menjadi tarikan utama semasa perayaan Tahun Baru Cina masyarakat setempat di mana pintu-pintu kuil itu tetap dibuka sehingga jauh lewat malam manakala ribuan lampu bersinar sejauh mata memandang; kompleks ini turut dihiasi dengan beribu-ribu tanglung mewakili sumbangan yang ditawarkan oleh penganut. Satu lagi ciri perayaan ialah perarakan panjang yang dilakukan oleh ratusan biksu yang melawat dari Thailand ke kuil ini yang berlangsung sekali atau dua kali dalam setahun.
Nama "Kek Lok" ialah ungkapan bahasa Hokkien bermaksud "kegembiraan tertinggi", lebih lanjut lagi Sukhavati, suatu alam murni yang wujud dalam kepercayaan aliran Mahayana untuk Amitābha.
Kuil Kek Lok terletak di kaki gunung Air Itam di George Town di Pulau Pinang terletak kira-kira 3 kilometer jauh jika berjalan kaki dari Stesen Bukit Pulau Pinang.. Ia dibina di atas plot seluas 12.1 hektar (30 ekar) yang didermakan oleh Yeoh Siew Beow.
Kebanyakan pelawat menaiki tangga ke kuil ini, tangga ini berbumbungnya menyediakan tempat berteduh dan banyak kedai yang menjual cenderamata dan komoditi lain - kebanyakannya sekular. Mereka kemudian melalui sebuah kolam dipanggil Kolam Pembebasan di mana membebaskan seekor penyu dalam kolam ini dipercayai mendapat kurniaan pahala menurut ajaran Buddha setempat. Terdapat suatu pagoda utama setinggi tujuh tingkat diberi nama Ban Po Thar kerana rupa ia yang mempamerkan 10,000 imej Buddha. Pagoda in dibina menggabungkan asas oktagon Cina dengan tingkat tengah reka bentuk Thailand dan puncak seni bina Burma mencerminkan anutan setempat menggabungkan aliran-aliran Mahayana dan Theravada.
Ia ada menempatkan suatu biara yang menjadi tempat tinggal para sami biksu dan biarawati yang berkhidmat di sana.
Daya tarikan utama di kuil Kek Lok Si adalah patung Dewi Kuan Yin yang besar serta tertinggi di dunia. Patung ini bersebelahan suatu astaka bertingkat tiga dengan ketinggian mencecah 60.9 meter disokong 16 tiang gangsa, astaka ini disiapkan tahun 2009. Patung ini sering dikunjungi kaum wanita yang memohon darinya agar mendapatkan anak.
Selain daripada biara, terdapat dataran yang ada banyak patung dewa-dewi serta laman berkolam besar dipenuhi kura-kura dan ikan kap.
Kuil ini mula didirikan pada 1890 oleh Beow Lean , seorang sami berasal dari Fujian. Pembinaan kuil ini dibiayai lima peniaga terhebat Hakka sezaman itu iaitu Cheong Fatt Tze dan sepupunya Chang Yu Nan, Cheah Choon Seng, Tye Kee Yoon, dan Chung Keng Kooi. Kutipan dana untuk membina kuil ini juga dipermudahkan dengan secara mendedikasikan struktur dan artifak didirikan atas nama para dermawan kuil. Beliau memilih bukit Ayer Itam sebagai Tapak kuil yang menghadap laut, turut dinamakan sebagai "Gunung Bangau" kerana nilai spiritualnya. Kuil ini ditubuhkan sebagai cawangan kepada pusat Buddhisme terkenal di Gunung Drum, Fuzhou, yang dianggap sebagai "Vatikan Buddha" bagi mazhab Chan.
Duta kerajaan Qing ke jajahan Pulau Pinang sangat terpegun dengan binaan yang siap ini sehingga melaporkan khabar ini kepada Maharaja Guangxu; baginda maharaja yang tertarik dengan butiran diberikan beliau menitahkan Beow berangkat ke Beijing, di sanalah Beow dikurniakan 70,000 (atau 7,000 dalam sesetengah sumber lain) jilid kitab suci serta menggelarkan kuil Kek Lok sebagai "penghulu segala kuil di Pulau Pinang". Beow dalam perjalanan pulang diiringi para pegawai kerajaan berpakaian warna-warni dalam kereta kuda, di mana Beow sendiri duduk memegang perutusan diraja dikurniakan kepada kuilnya.
Batu asas pagoda diletakkan oleh Raja Vajiravudh yang memerintah Thailand semasa ia dibina, pagoda ini siap dibina pada tahun 1930.
Pada pagi 12 Oktober 2021, sebahagian besar Kek Lok Si terbakar, dengan khabar kebakaran diperoleh pihak bomba pada 2:56 pagi. Walaupun begitu, kebakaran itu telah merebak ke satu bangunan tokong itu ketika para bomba tiba ke situ. Ketua operasi bomba negeri, Muhamad Norhisham Ibrahim mengesahkan bahawa kebakaran itu telah memusnahkan kira-kira 70% daripada tokong bersaiz 18.5 meter persegi itu, dengan kebakaran berjaya dipadamkan pada sekitar 6 pagi. Tiada mangsa direkodkan dalam insiden ini, dan punca kebakaran masih dalam siasatan setakat kini.
Kuil ini merupakan tumpuan utama bagi perayaan masyarakat Cina di Pulau Pinang. Sambutan Tahun Baru Cina di sini amat mengagumkan. Selama 30 hari selepas Tahun Baharu Cina, kuil ini dibuka sehingga lewat malam dan suasananya disinari ribuan lampu yang menjadikannya lautan cahaya. Sepanjang tempoh perayaan, kompleks kuil dihiasi dengan ribuan tanglung yang mewakili sumbangan daripada para penganut.
Satu lagi acara istimewa ialah perarakan panjang yang dilakukan oleh ratusan sami dari Thailand ke kuil ini, yang diadakan sekali atau dua kali setahun.
Pelancong boleh menaiki bas awam dari pelbagai kawasan di Pulau Pinang untuk menuju ke Kuil Kek Lok Si. Rapid Penang menyediakan enam laluan bas ulang-alik ke dan dari Kuil Kek Lok Si bagi memudahkan pelawat dan penduduk tempatan untuk berulang-alik ke kawasan tersebut.[3]
Penumpang juga boleh memilih untuk menaiki Penang Hop-On Hop-Off laluan bandar dan turun di Stesen 4 (Kek Lok Si).